Title: ระเบียบกรมการค้าภายในว่าด้วยหลักเกณฑ์ วิธีการ เงื่อนไขการใช้เครื่องหมายราชการ รูปตราพนมมือประยุกต์ในกรอบสี่เหลี่ยมจตุรัส พ.ศ. 2546

ระเบียบกรมการค้าภายใน

ระเบียบกรมการค้าภายใน
ว่าด้วยหลักเกณฑ์ วิธีการ
เงื่อนไขการใช้เครื่องหมายราชการ
รูปตราพนมมือประยุกต์ในกรอบสี่เหลี่ยมจตุรัส
พ.ศ. ๒๕๔๖

ตามที่กรมการค้าภายในได้ใช้เครื่องหมายราชการ
โดยประกาศกำหนดภาพเป็นรูปตราพนมมือประยุกต์ในกรอบสี่เหลี่ยมจตุรัส เพื่อใช้ในราชการของกรมการค้าภายในตลอดมาแล้ว
นั้น

เพื่อให้การใช้เครื่องหมายราชการดังกล่าวเป็นไปด้วยความเรียบร้อย
กรมการค้าภายในเห็นควรกำหนดหลักเกณฑ์ วิธีการ
เงื่อนไขการใช้เครื่องหมายรูปตราพนมมือ ดังต่อไปนี้

ข้อ
๑  ระเบียบนี้เรียกว่า ระเบียบกรมการค้าภายใน
ว่าด้วยหลักเกณฑ์ วิธีการ
เงื่อนไขการใช้เครื่องหมายราชการรูปตราพนมมือประยุกต์ในกรอบสี่เหลี่ยมจตุรัส พ.ศ.
๒๕๔๖

ข้อ
๒[๑]
ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ
๓  ในระเบียบนี้
เครื่องหมายราชการ หมายความว่า
เครื่องหมายรูปตราพนมมือประยุกต์ในกรอบสี่เหลี่ยมจตุรัส (ไม่จำกัดสีและขนาด)
ตามประกาศสำนักนายกรัฐมนตรี เรื่อง กำหนดภาพเครื่องหมายราชการ
ตามพระราชบัญญัติเครื่องหมายราชการ พุทธศักราช ๒๔๘๒ (ฉบับที่ ๘๖) ลงวันที่ ๒๕
สิงหาคม พ.ศ. ๒๕๒๖
ผู้ได้รับอนุญาต หมายความว่า ผู้ได้รับอนุญาตจากกรมการค้าภายในให้ใช้เครื่องหมายราชการ
กรม หมายความว่า กรมการค้าภายใน

ข้อ
๔  การอนุญาต
การใช้เครื่องหมายราชการต้องได้รับอนุญาตจากกรมก่อนโดยกรมจะพิจารณาอนุญาตให้ใช้เครื่องหมายดังกล่าวตามหลักเกณฑ์
วิธีการ เงื่อนไขที่เห็นสมควรในแต่ละกรณี เมื่อผ่านการพิจารณาแล้วกรมจะออกเครื่องหมายราชการดังกล่าวแก่ผู้ได้รับอนุญาต
เพื่อแสดงไว้ ณ วัตถุ สินค้าหรือสถานที่ที่กำหนด

ข้อ
๕ หลักเกณฑ์ วิธีการ เงื่อนไขการใช้เครื่องหมายราชการ
๕.๑
ผู้ได้รับอนุญาตต้องใช้เครื่องหมายราชการตามที่ได้รับอนุญาตเท่านั้น
๕.๒
ห้ามผู้ใดปลอมหรือเลียนเครื่องหมายราชการ ไม่ว่าจะทำเป็นสีใดหรือทำด้วยวิธีใด ๆ
หรือทำให้ปรากฏที่วัตถุ หรือสินค้าใด ๆ ก็ตาม

ข้อ
๖  การเพิกถอนการอนุญาต
กรมมีสิทธิเพิกถอนการอนุญาตให้ใช้เครื่องหมายราชการโดยแจ้งแก่ผู้ได้รับอนุญาต
เมื่อได้รับแจ้งแล้วผู้ได้รับอนุญาตต้องดำเนินการใด ๆ เพื่อลบ ถอน เก็บ
หรือทำด้วยประการอื่นใดมิให้ปรากฏเครื่องหมายดังกล่าวในทันที
หรือภายในเวลาที่กรมกำหนด หากฝ่าฝืนจะมีความผิดตามพระราชบัญญัติเครื่องหมายราชการ
พุทธศักราช ๒๔๘๒ และอาจมีความผิดตามประมวลกฎหมายอาญา
และ/หรือประมวลกฎหมายแพ่งและพาณิชย์ด้วย

ข้อ
๗  ให้อธิบดีกรมการค้าภายในเป็นผู้รักษาการตามระเบียบนี้

ประกาศ ณ วันที่ ๑๓
มีนาคม พ.ศ. ๒๕๔๖
ศิริพล  ยอดเมืองเจริญ
อธิบดีกรมการค้าภายใน

ดลธี/ผู้จัดทำ
๒๗ ธันวาคม ๒๕๕๓

เอกฤทธิ์/ผู้ตรวจ
๒๑ มกราคม ๒๕๕๔

[๑] ราชกิจจานุเบกษา เล่ม ๑๒๐/ตอนพิเศษ ๓๗ ง/หน้า ๑๕/๒๖ มีนาคม ๒๕๔๖